b"\n_START_ARTICLE_\nAndreu Sempere\n_START_SECTION_\nBiografia\n_START_PARAGRAPH_\nEstudi\xc3\xa0 medicina a la universitat de Val\xc3\xa8ncia, on fou deixeble de Llu\xc3\xads Collado, i es doctor\xc3\xa0, potser, a Par\xc3\xads o Montpeller._NEWLINE_Comen\xc3\xa7\xc3\xa0 a donar classes a la universitat de Val\xc3\xa8ncia l'any 1533; l'any 1539 era praefectus primae classis, ocupant-se dels principiants. Entre 1550 i 1559 ocupa diverses vegades la c\xc3\xa0tedra segona d'Orat\xc3\xb2ria, promocionat el 10 de maig de 1559 a la c\xc3\xa0tedra primera, on es mant\xc3\xa9 quasi ininterrompudament fins a 1568._NEWLINE_Tota la seva obra t\xc3\xa9 una fonamentaci\xc3\xb3 did\xc3\xa0ctica, amb l'objectiu d'oferir materials adaptats als seus alumnes. En 1546 publica la primera i m\xc3\xa9s coneguda de les seves obres, la Primma grammaticae latinae institutio, que naix del descontentament pedag\xc3\xb2gic i doctrinal respecte a la Grammatica de Nebrija, on amplia notablement l'apartat de sintaxi i utilitza les noves idees aportades pel De causis lingua Latinae de Scaligero, aconseguint un manual escolar curt per\xc3\xb2 clar. Entre 1552 i 1553 edita i comenta alguns discursos de Cicer\xc3\xb3: Pro lege Manilia, Pro C. Rabirio i Orator ad Brutum, i el breu tractat de ret\xc3\xb2rica de George Cassander. I en 1568 publica en un sol volum, dues obres de ret\xc3\xb2rica: un manual, Metodus oratoria, i un tractat curt sobre la predicaci\xc3\xb3, De sacra ratione concionandi libellus."